[{"text_idx": "#000000", "text": "Rydyn ni\u2019n falch iawn i gyhoeddi enw un o\u2019r prosiectau a ddewiswyd ar gyfer y rhaglen breswyl gydweithiol gyntaf rhwng y Society of Arts and Technology (Montreal, Canada) a Labordy CULTVR (Caerdydd, Cymru). Bydd y ddwy ganolfan ar gyfer celfyddydau trochol yn cefnogi\u2019r broses o ddatblygu \u2018The forest lives forever (because the forest eats itself)\u2019 gan y cerddor amryddawn Richard Reed Parry a fydd yn cydweithio gyda\u2019r ymchwilydd symudiad, Karina Bleau."}, {"text_idx": "#000003", "text": "Wythnos nesa byddwn ni\u2019n teithio i Austin i gymryd rhan yn SXSW am y drydedd flwyddyn o\u2019r bron. Eleni, rydyn ni\u2019n trefnu digwyddiad Immersive Screens Meet Up ar y cyd a\u0302 Live Cinema UK."}, {"text_idx": "#000005", "text": "P\u2019un a ydych eisoes yn gweithio gydag unrhyw fath o sgriniau trochol, neu a\u0302 diddordeb yn y potensial sydd ganddynt i gyfoethogi eich sioeau arddangos neu i gynnig dull amgen o weithio ar brosiectau Realiti Rhithwir (VR), os ydych chi yn Austin dewch draw i gymryd rhan yn y sesiwn rwydweithio yma."}, {"text_idx": "#000007", "text": "Yr wythnos ddiwethaf fe wnaethom ni gyflwyno ein gweithdy Straeon Digidol ar y cyd ag Ymddiriedolaeth y Tywysog fel rhan o raglen Dechrau Arni. Roedd y cwrs yn rhoi cyfle i bobl ifanc rhwng 16 a 25 ddod i wybod mwy am y diwydiannau creadigol wrth ddysgu sut i ddefnyddio adnoddau digidol i adrodd eu straeon eu hunain."}, {"text_idx": "#000008", "text": "Hefyd, fe wnaethom ni groesawu cohort o artistiaid o Swydd Efrog fel rhan o gwrs Live Cinema, \u2018Immersive Experiences 101, dan nawdd SIGN (Screen Industries Growth Network). Fe wnaethom ni gyflwyno gweithdai am dechnegau ffilmio byw a Delweddau Wedi\u2019i Cynhyrchu a\u0302 Chyfrifiadur (CG) ar gyfer cynhyrchiadau trochol, dulliau creadigol o adrodd straeon a pherfformiadau byw ar gyfer prosiectau Realiti Ymestynnol (XR), a thechnegau o\u0302l-gynhyrchu a chipio symudiad."}, {"text_idx": "#000009", "text": "Yr wythnos ddiwethaf roedden ni yng Nghanada yn rhoi cyflwyniad am waith CULTVR fel rhan o w\u0302yl Imersa Montreal."}, {"text_idx": "#000010", "text": "Yn ogystal, buon ni yn y Society of Arts and Technology ym Montreal i fwynhau perfformiad byw o \u2018Entangled Structures\u2019 gan Monocolor a grewyd yn wreiddiol fel rhan o\u2019n rhaglen Catalydd 360 \u030a dan nawdd Cyngor Celfyddydau Cymru."}, {"text_idx": "#000011", "text": "Wythnos nesa byddwn ni yng ngw\u0302yl FDUK 2023 lle bydd cyfle i gynulleidfaoedd fwynhau perfformiad byw o \u2018Arka Kniari\u2019."}, {"text_idx": "#000012", "text": "Perfformiad byw o stori drochol gan yr artistiaid a\u2019r ymgyrchwyr hinsawdd rhyngwladol, Grey Filastine a Nova Ruth, mewn cydweithrediad a\u0302 Chynyrchiadau 4Pi."}, {"text_idx": "#000013", "text": "\u2018Hwylio i bedwar ban byd a chreu sioeau teithiol heb achosi llygredd \u2013 dyna oedd ein breuddwyd\u2019 Filastine & Nova."}, {"text_idx": "#000014", "text": "Mewn perfformiad byw o ddogfen drochol sy\u2019n cyfuno fideo 360\u00b0, cerddoriaeth a stori, bydd Nova Ruth a Grey Filastine yn rhannu mordaith ar fwrdd yr Arka Kinari \u2013 platfform nofiol ar gyfer celf ymgyrchu sydd ar genhadaeth i ledu\u2019r neges am y newid yn yr hinsawdd a hybu gwytnwch hinsawdd drwy gerddoriaeth a chelfyddyd."}, {"text_idx": "#000015", "text": "\u2018Heriol, trochol ac yn rhannol o dan y dw\u0302r\u2019, mae\u2019r Arka Kinari yn llong hwylio 70 tunnell sy\u2019n cael ei phweru gan yr haul. Mae ganddi baneli solar a system ddihalwyno dw\u0302r mo\u0302r ac mae\u2019n gartref i oriel gydweithredol o ymgyrchwyr, gwneuthurwyr ac artistiaid sy\u2019n rhannu un neges a phwrpas \u2013 i seinio\u2019r larwm ecolegol am y newid yn yr hinsawdd."}, {"text_idx": "#000016", "text": "\u2018Mae Nova a fi wedi treulio\u2019r deuddeg mlynedd diwethaf yn creu cerddoriaeth, fideos a pherfformiadau byw sy\u2019n ymdrin a\u0302\u2019r gwrthdaro rhwng dynoliaeth a gweddill byd natur. Effaith amlycaf y gwrthdaro hwnnw yw\u2019r newid yn yr hinsawdd. Ond doedd trafod y broblem, na chreu celf am y broblem, ddim yn teimlo fel ymateb digonol i\u2019r fath argyfwng dirfodol. Felly, fe wnaethom ni gynllun \u2013 i sicrhau fod ein dull o greu a gweithredu yn cyd-fynd a\u0302\u2019n neges, a dechrau byw ar unwaith mewn ffordd sy\u2019n adlewyrchu ein hegwyddorion: Dyna oedd y weledigaeth ar gyfer yr Arka Kinari.\u2019 \u2013 Grey Filastine"}, {"text_idx": "#000017", "text": "Am saith wythnos yn ystod haf eleni, fe ymunodd Cynyrchiadau 4Pi (stiwdio gelf o Gaerdydd) a\u0302 Filastine a Nova ar fwrdd y llong wrth iddi deithio o Bali i Jakarta \u2013 i ddogfennu\u2019r fordaith a chreu cynnwys trochol ar gyfer y perfformiad byw yma yn ogystal a\u0302 chynhyrchu ffilm ddogfen 360\u00b0. Roedd cael bod yn rhan o\u2019r gymuned ddiwylliannol, nofiol, hynod yma sy\u2019n teithio i bob math o lefydd gan stopio mewn cymunedau anghysbell i rannu eu cerddoriaeth a\u2019u celfyddyd yn brofiad cwbl ryfeddol i\u2019r ti\u0302m cyfan \u2013 a hynny oll wrth deithio ar draws un o\u2019n hadnoddau naturiol mwyaf, sef y mo\u0302r."}, {"text_idx": "#000018", "text": "\u201cDydyn nhw ddim yn swnio fel cerddoriaeth \u2018byd\u2019 ond yn hytrach, cerddoriaeth o fyd arall.\u201d \u2013 Pitchfork"}, {"text_idx": "#000019", "text": "\u2018Mae cerddoriaeth Filastine & Nova yn cyfuno curiadau electronig gyda haenau dwys o leisiau, seiniau wedi\u2019u recordio (musique concre\u0300te), synths analog a llinynau. Ac ar ben y cyfan, mae llais arallfydol Nova \u2013 mae\u2019n gyfuniad iasol! Eu nod yw \u2018creu byd arall\u2019 gan ddefnyddio sain, fideo, dylunio a dawns i gyfryngu gweledigaeth o\u2019r \u2018posibl\u2019 sy\u2019n radicalaidd o wahanol. Mae eu neges yn canolbwyntio ar bosibiliadau creu economi di-garbon sy\u2019n mynd i\u2019r afael yn gadarn a\u0302 heriau newid yr hinsawdd ac sydd wedi ymrwymo i ddiogelu\u2019r mo\u0302r."}, {"text_idx": "#000020", "text": "Mae cynlluniau mawr ar droed i ddod a\u0302\u2019r #ArkaKinari i\u2019r Deyrnas Unedig yn 2024 \u2013 ei mordaith gyntaf i ddyfroedd Prydain. Bydd yn docio mewn amryw o lefydd, gan gynnig gweithdai cymunedol, taith dywys o gwmpas y llong a chyfle i\u2019r cyhoedd fwynhau perfformiad byw gan Nova & Filastine o ddociau Caerdydd."}, {"text_idx": "#000023", "text": "Labordy CULTVR yn cyflwyno rhaglen newydd o weithiau celf trochol yn archwilio\u2019r croestoriad rhwng y byd ffisegol a\u2019r byd digidol"}, {"text_idx": "#000025", "text": "Drwy raglen Catalyst 360o mae Labordy CULTVR wedi gallu comisiynu gweithiau celf trochol newydd gan amrywiaeth o artistiaid lleol, cenedlaethol a rhyngwladol. Mae\u2019r rhaglen gyntaf, sy\u2019n derbyn nawdd gan Gyngor Celfyddydau Cymru, yn cynnwys 3 o breswyliadau celfyddydau trochol, 6 arddangosfa rithwir a diwrnod agored sy\u2019n rhan o\u2019n ffrwd \u2013 \u201cdim rhwystrau i fynediad\u201d. Ein nod yn flynyddol yw darparu cyfleoedd i artistiaid a chydweithwyr o\u2019r un meddylfryd i ddatblygu prosiectau creadigol sy\u2019n defnyddio arferion amlddisgyblaethol i archwilio dyfnderoedd newydd Realiti Ymestynnol (XR). Rydym wedi dogfennu sioeau arddangos y rhaglen ar borth arlein CULTVR \u2013 gan ychwanegu at yr archif o gelfyddydau trochol a chreu gwaddol parhaol ar gyfer cenedlaethau\u2019r dyfodol."}, {"text_idx": "#000026", "text": "Agored CULTVR \u2013 ddydd Sadwrn 14 Mai, 12:30pm-8pm. Diwrnod yn llawn o weithgareddau i\u2019r teulu cyfan eu mwynhau gan gynnwys ffilmiau trochol, gosodweithiau sain a fideo, profiadau Realiti Rhithwir, arddangosfeydd crefftau ac arddangosfeydd digidol \u2013 y cyfan am ddim. Bydd ein diwrnod o ddarganfod hefyd yn rhoi llwyfan i gerddoriaeth fyw gan artistiaid lleol ifanc drwy gydweithrediad gyda Sound Progression. Yn ogystal, bydd cyfle i bawb sy\u2019n mynychu i bleidleisio dros eu hoff arddangosfa rithwir \u2013 bydd enillydd y bleidlais yn cael ei droi\u2019n arddangosfa lawn yn oriel CULTVR yn 2023."}]